CELEX: 32021D1878
Language: sk
Date: 2021-10-25 00:00:00
Title: Vykonávacie rozhodnutie Komisie (EÚ) 2021/1878 z 25. októbra 2021 o určení správcu domény najvyššej úrovne .eu (Text s významom pre EHP)

26.10.2021   
               
               
                  SK
               
               
                  Úradný vestník Európskej únie
               
               
                  L 378/22
               
            
         VYKONÁVACIE ROZHODNUTIE KOMISIE (EÚ) 2021/1878
         z 25. októbra 2021
         o určení správcu domény najvyššej úrovne .eu
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2019/517 z 19. marca 2019 o zavedení a fungovaní mena domény najvyššej úrovne .eu, ktorým sa mení a zrušuje nariadenie (ES) č. 733/2002 a zrušuje nariadenie Komisie (ES) č. 874/2004 (1), a najmä na jeho článok 8,
         so zreteľom na delegované nariadenie Komisie (EÚ) 2020/1083 zo 14. mája 2020, ktorým sa dopĺňa nariadenie Európskeho parlamentu a Rady (EÚ) 2019/517 stanovením kritérií oprávnenosti a výberových kritérií a postupom na určenie správcu mena domény najvyššej úrovne.eu, a najmä na jeho článok 9 ods. 3 (2),
         keďže:
         
                     (1)
                  
                  
                     Komisia má určiť správcu povereného organizáciou, správou a riadením domény najvyššej úrovne .eu na základe otvoreného, transparentného a nediskriminačného výberového konania. Komisia má zorganizovať výberové konanie v dvoch fázach, pričom najprv má posúdiť oprávnenosť uchádzačov a potom stanoviť poradie oprávnených uchádzačov na základe výberových kritérií vymedzených v delegovanom nariadení (EÚ) 2020/1083.
                  
               
                     (2)
                  
                  
                     Súčasná zmluva o organizácii, správe a riadení domény najvyššej úrovne .eu medzi Komisiou a správcom bola podpísaná 10. októbra 2014 na obdobie piatich rokov a potom sa v roku 2019 predĺžila o ďalšie tri roky. Jej platnosť sa končí 12. októbra 2022.
                  
               
                     (3)
                  
                  
                     Komisia uverejnila 1. marca 2021 výzvu na výber správcu domény najvyššej úrovne .eu (2021 – 026011) v Úradnom vestníku Európskej únie, pričom vyzvala organizácie, ktoré chcú byť poverené organizáciou, správou a riadením domény najvyššej úrovne .eu, na predkladanie prihlášok.
                  
               
                     (4)
                  
                  
                     Výzva bola uzavretá 18. mája 2021 a prijatých bolo päť prihlášok.
                  
               
                     (5)
                  
                  
                     Počas prvej fázy výberového konania Komisia posúdila, či existujú kritériá vylúčenia kritérií a či uchádzači splnili kritériá oprávnenosti. Konštatovala, že štyri prihlášky sú oprávnené. Zoznam oprávnených uchádzačov bol uverejnený 9. júla 2021 a Komisia informovala každého uchádzača o výsledkoch prvej fázy konania.
                  
               
                     (6)
                  
                  
                     Počas druhej fázy konania Komisia posúdila oprávnených uchádzačov a stanovila poradie na základe výberových kritérií. Komisia preskúmala prihlášky a zostavila hodnotiacu tabuľku pozostávajúcu z jednotlivých známok pre každú prihlášku. Kvalita prihlášok bola v súlade s oddielom 3.2 výzvy vyhodnotená v závislosti od kvality navrhovanej služby, primeranej úrovne ľudských a technických zdrojov navrhnutých na plnenie úloh správcu a navrhovanej finančnej spôsobilosti a spôsobilosti dodržiavať predpisy pri plnení úloh správcu. Komisii bola poskytnutá pomoc pri analýze prihlášok aj od externých nezávislých odborníkov.
                  
               
                     (7)
                  
                  
                     Komisia stanovila poradie uchádzačov. Uchádzač, ktorý sa umiestnil na prvom mieste, teda európsky správca internetových domén (European Registry for Internet Domains – EURid), by sa mal určiť ako budúci správca domény najvyššej úrovne .eu a vyzvať, aby začal rokovania o podpísaní zmluvy v súlade s výzvou na výber. Takáto zmluva sa má riadiť zásadami stanovenými vo vykonávacom nariadení Komisie (EÚ) 2020/857 (3).
                  
               
                     (8)
                  
                  
                     V súlade s článkom 10 delegovaného nariadenia (EÚ) 2020/1083, ak sa rokovania o zmluve medzi úspešným uchádzačom a verejným obstarávateľom ukončia bez uzavretia zmluvy, Komisia určí za správcu nasledujúceho uchádzača v poradí,
                  
               PRIJALA TOTO ROZHODNUTIE:
         
            Článok 1
            Európsky správca internetových domén (European Registry for Internet Domains – EURid) je správca domén najvyššej úrovne .eu poverený organizáciou, správou a riadením domén najvyššej úrovne .eu podľa článku 8 ods. 3 nariadenia (EÚ) 2019/517 a podlieha ustanoveniam článku 2.
         
         
            Článok 2
            Európsky správca internetových domén (EURid) sa vyzýva, aby uzatvoril zmluvu, v ktorej sa stanovia podmienky vykonávania dohľadu zo strany Komisie nad tým, ako správca organizuje, spravuje a riadi domény najvyššej úrovne .eu, v súlade s článkom 8 ods. 4 nariadenia (EÚ) 2019/517.
            Ak by sa rokovania o zmluve medzi Európskym správcom internetových domén (EURid) a Komisiou skončili bez uzavretia zmluvy, za správcu sa určí nasledujúci uchádzač v poradí v súlade s článkom 10 delegovaného nariadenia (EÚ) 2020/1083.
            Koncesná zmluva o poskytovaní služieb sa uzatvára na počiatočné obdobie piatich rokov a možno ju predĺžiť dvakrát, a to vždy najviac o ďalších päť rokov.
         
         
            Článok 3
            Delegované rozhodnutie Komisie 2014/207/EÚ (4) sa zrušuje.
         
         
            Článok 4
            Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            V Bruseli 25. októbra 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 91, 29.3.2019, s. 25.
         
            (2)  Ú. v. EÚ L 239, 24.7.2020, s. 1.
         
            (3)  Vykonávacie nariadenie Komisie (EÚ) 2020/857 zo 17. júna 2020, ktorým sa stanovujú zásady, ktoré sa majú začleniť do zmluvy medzi Európskou komisiou a správcom domény najvyššej úrovne .eu v súlade s nariadením Európskeho parlamentu a Rady (EÚ) 2019/517 (Ú. v. EÚ L 195, 19.6.2020, s. 52).
         
            (4)  Vykonávacie rozhodnutie Komisie 2014/207/EÚ z 11. apríla 2014 o určení registra domény najvyššej úrovne .eu (Ú. v. EÚ L 109, 12.4.2014, s. 41).